༄༅། །གཙུག་ཏོར་དྲི་མེད་ཀྱི་ཆོ་ག་བྱ་ཐབས་བཞུགས། ན་མོ་གུ་རུ་བུདྡྷ་བོ་དྷི་སཏྭཱ་བྷྱཿ དྲི་མེད་ཀྱི་སཱཙྪའི་རབ་གནས་ལ། མཁན་པོས་མཛད་པའི་ཆོ་ག་མཆོད་རྟེན་བརྒྱ་རྩ་བརྒྱད་དམ། ལྔ་གདབ་པའི་ཆོ་ག་མདོ་སྡེ་ལས་བཏུས་པ་ཞེས་པ་དེ་དང་། མཆོད་འབུམ་གཉིས་བསྲེས་ནས་སཱཙྪའི་རབ་གནས་མཛད་པ་ཆོ་ག་རྒྱས་པ་དང་། མཆོད་འབུམ་མ་བསྲེས་བར་ཆོ་ག་རྐྱང་པས་བྱེད་པ་ཆོ་ག་འབྲིང་པོ་དང་། མཆོད་རྟེན་ལྔ་གདབ་ཅིང་མཆོད་པའི་ཆོ་ག་བཙན་པོའི་ཕྱག་ནས་མཁན་པོས་བཏུས་པ་ཞེས་པ་འདིས་རབ་གནས་བྱེད་པ་བསྡུས་པ་ཡིན། རབ་གནས་ཀྱི་དཀྱིལ་འཁོར་བཟོ་ཐིག་ལ་ས་ཆ་ཡངས་པར་རྣམ་པ་ཤོག་ཁྲར་ཁྲི་ཚོ་རེ་ཙམ་ཤོང་བར་བྱེད་ཅིང་། དེ་ཡང་སྐུ་པར་གྱི་ཁའི་རྒྱ་དང་། རེའུ་མིག་གི་རྒྱ་སྐུད་པས་ཚད་ལ་སྙོམས་པོར་བྱས་པའི་རེའུ་མིག་རེ་ལ་སྣ་ཚོགས་པདྨ་འདབ་བརྒྱད་རེ་བྲི། དེའི་སྟེང་དུ་སཱཙྪ་རེ་རེ་བཞུགས། དཀྱིལ་འཁོར་བྲིས་ཚར་བ་དང་། བག་ཆུ་ཚོས་པོ་སླ་མ་ཞིག་གིས་བྱུག །རབ་གནས་ཚར་རེ་ཚར་བ་དང་། རྔ་ཕྱགས་ཀྱིས་དཀྱིལ་འཁོར་ཐེངས་རེ་ཕྱག་དགོས་པ་མི་སུབ་པའི་ཆེད་ཡིན། སྣ་ཚོགས་པདྨའི་བར་ལ་ཕུག་གམ་ཉུངས་མ་ལ་བརྐོས་ནས་བཏབ་པས་མགྱོགས་པར་ཡོང་། རབ་གནས་ཀྱི་ཆོ་ག་བ་དཔོན་སློབ་བདུན། མདོ་གསུང་སྒྲོགས་པའི་བླ་མཆོད་ལྔ། གཞན་སྐུ་གདུང་གདན་ཕར་འདྲེན་ཚུར་འདྲེན་ལ་མི་ལག་ཡུག་ཙམ་རིང་ཇི་ཙམ་མང་གིས་རབ་གནས་མགྱོགས་ཤིང་། སྐུ་བར་ཐོགས་པ་བཅུའམ་བཅུ་གསུམ། འབི་འབི་བ་བཅུའམ་བཅུ་གསུམ། འདག་པ་རྡུང་མི་ལྔའམ་བདུན་རྣམས་ཀྱིས་མགྱོགས་ན་ཞག་ཉི་ཤུ། བུལ་ན་ཉི་ཤུ་རྩ་དྲུག་བདུན། སཱཙྪ་གདན་འདྲེན་གསུམ། སཱཙྪ་བཏབ་པའི་ཕྱི་ཉིན་ནས་སྐུ་དཀར་གསོལ་མི་གཉིས་རྣམས་དགོས་པ་ནི་སྤྱིར་བཏང་གི་དབང་དུ་བྱས་ཤིང་། དམིགས་བསལ་སྟབས་གང་བདེར་བྱ། གཟུངས་ཀྱི་ཤོག་བུ་ལ་དུམ་པ་བཅུ་གཉིས་ཙམ། དེས་ཁ་སྐོང་ཁྲི་ཚོ་རེ་དང་བཅས་པ་འདངས། སྣག་ཚ་གར་དགོས། ཅོད་པན་གྲུབ་ན་ཤིན་ཏུའང་ལེགས་ཤིང་ཚོགས་གཉིས་རྒྱ་ཆེན་འགྲུབ་ཅིང་ཕུན་སུམ་ཚོགས། མ་གྲུབ་པས་སྐྱོན་དུའང་མི་འགྱུར། སྲོག་ཤིང་སྨྱུག་མ་ལ་བཟོ་བ་དེ་གཟུངས་སྒྲིལ་བས་ཀྱང་འགོར་ཆེ། ཕལ་ཆེར་ཤུག་པ་ལ་བྱེད། ཅོད་པན་ད་ལྟའི་དར་ཁ་རེ་ལ་ལྔ་བརྒྱ་སྐོར་རེ་ཙམ་ཡོད། དེ་བརྩིས་པའི་ལུགས་ཀྱིས་ཡུག་རེ་ལ་ཁ་བཅུ་དྲུག་མ་ཙམ་ཡོང་ལས་ཆེ། དེའི་ཚེ་དར་ཡུག་ཕྱེད་དང་བཅུ་གསུམ་གྱིས་འདངས་ཤིང་། ཁ་གྲངས་མང་བ་དང་། ཞེང་ཆེན་ཚོད་མི་ཟིན། ཅོད་པན་གཏུབ་པ་ལ་དར་ཁ་འབྲེལ་ལྟ་བུ་བཅུ་ཙམ་རེ་བརྩེགས་པའི་དཀྱུས་ཀྱི་མཐའ་གཉིས་དང་དཀྱིལ་ལ་ཧབ་གཉིས་ཙམ་རེ་བཏབ་ནས་དྲས་པས་དར་ཆུད་ཟོས་མེད་པ་ཡོང་ཞིང་། ཅོད་པན་དུ་བཅད་པའི་བརྩེགས་མ་མ་ཞིག་པ་དེ་ལ། སྙིང་བུས་བུག་པ་རེ་མཛད་པས་སྨྱུག་མ་ལ་བསྐོན་དུས་མགྱོགས་ལ་དར་ཆུད་ཟོས་ལ་མི་འགྲོ་བ་ཡོང་། རབ་གནས་ད་ལྟ་མཛད་པ་ཡིན་ནོ། །སྐྱབས་འགྲོ་སེམས་བསྐྱེད་སྔོན་དུ་བགྱིས་ནས། སྟོང་པ་ཉིད་ཀྱི་ཏིང་ངེ་འཛིན་བསྒོམ། དེ་ནས་ཏིང་ངེ་འཛིན་དེ་ལས་ལངས་ནས། ཆོས་ཐམས་ཅད་དོན་དམ་པར་དེ་ལྟ་བུ་ཡིན་ལ་ཅེས་པ་ནས། བླ་ན་མེད་པ་ཡང་དག་པར་བསྒྲུབ་པར་བྱའོ། །ཞེས་པའི་བར་དུ་བཀླག །དེ་ནས་དཀོན་མཆོག་གསུམ་གྱི་བདེན་པ་དང་། ཞེས་པ་ནས། ལོངས་སྤྱོད་པར་གྱུར་ཅིག །ཅེས་པའི་བར་བཀླག །ཡང་དཀོན་མཆོག་གསུམ་གྱི་བདེན་པ་དང་ཞེས་པ་ནས། དེ་བཞིན་དུ་གྱུར་ཅིག་གི་བར་དུ་བཀླག །དེ་ནས་བཅོམ་ལྡན་འདས་དཔལ་ཤཱཀྱ་ཐུབ་པ་ཞེས་པ་ནས་བྱིན་གྱིས་བརླབ་པར་ཅི་གནང་ཞེས་པའི་བར་ཆོ་གའི་སྤྱན་འདྲེན་བཀླག །དེ་ནས་མཆོད་འབུམ་གྱི་དེ་བཞིན་གཤེགས་པ་དང་ཞེས་པ་ནས། གཤེགས་ཤིང་བཞེས་པར་གསོལ་ཞེས་པའི་བར་གྱི་སྤྱན་འདྲེན་བཀླག །དེ་ནས་གནོད་སྦྱིན་གྱི་སྡེ་དཔོན་ཆེན་པོ་ཕྱག་ན་རྡོ་རྗེ་དང་། ཞེས་པ་ནས་ཅི་གནང་ཞེས་པའི་བར་ཆོ་གའི་སྤྱན་འདྲེན་བཀླག །དེ་ནས་ལྷའི་འཇིག་རྟེན་མཐོ་རིས་ན་ཞེས་པ་ནས། གཤེགས་པར་གསོལ་ཞེས་པའི་བར་མཆོད་འབུམ་གྱི་སྤྱན་འདྲེན་རྣམས་བཀླག །དེ་ནས་སྤྱན་དྲངས་པའི་རྗེས་ལ་གོང་དུ་བཤམས་པ་ལྟ་བུའི་ཕོ་བྲང་གི་དཀྱིལ་འཁོར་དུ་འཕགས་པའི་ཚོགས་ཕྱོགས་བཅུ་ནས་གཤེགས་ཏེ། འཁོར་དང་བཅས་པ་གདན་ལ་བཞུགས་པར་ཡིད་ཀྱིས་བསམ་ཞིང་མངོན་སུམ་དུ་དམིགས་ལ། འགྲེང་ཕྱག་བདུན་ལ་སོགས་པ་བགྱི་སྟེ། ཡེ་ཤེས་ཚོགས་ཀྱིས་བསྐྱེད་པའི་སྐུ། །ཞེས་པ་ནས། བསྐལ་པའི་མཐར་ཐུག་བར་དུ་བཞུགས་སུ་གསོལ། །ཞེས་པའི་བར་མཆོད་འབུམ་བཀླག །དེ་ནས་ལན་བདུན་མན་ཆད་བསྐོར་ཞིང་བསྟོད་པར་བགྱི་སྟེ། དེ་ནས་བཅོམ་ལྡན་འདས་མི་འཁྲུགས་པ་ལ་སོགས་པ་ཞེས་པ་ནས། དམ་པའི་ཆོས་དཀོན་མཆོག་བླ་ན་མེད་པ་ཐམས་ཅད་ལ་གུས་པས་ཕྱག་འཚལ་ལོ། །སྐྱབས་སུ་མཆིའོ། །ཞེས་པའི་བར་ཆོ་གའི་ཕྱག་བྱེད། དེ་ནས། ཤེས་རབ་མཆོག་གི་བདག་མེད་ཐུགས་ཆུད་དེ། །ཞེས་པ་ནས། ཡོན་ཏན་རྨད་ཚོགས་མངའ་ལ་ཕྱག་འཚལ་བསྟོད། །ཅེས་པའི་བར་མཆོད་འབུམ་གྱི་ཕྱག་བྱེད། དེ་ནས་སངས་རྒྱས་བཅོམ་ལྡན་འདས་དེ་དག་གི་ཐུགས་ཀྱི་སྲས་ཞེས་པ་ནས། འཇིག་རྟེན་དང་འཇིག་རྟེན་ལས་འདས་པའི་ཚུལ་དུ་བཞུགས་པ་ཐམས་ཅད་ལ་གུས་པས་ཕྱག་འཚལ་ལོ། །སྐྱབས་སུ་མཆིའོ། །ཞེས་པའི་བར་ཆོ་གའི་ཕྱག་རྣམས་བྱེད། དེ་ནས་འཕགས་པའི་ཚོགས་དེ་དག་ལ་ཞེས་པ་ནས། དབུལ་ཞིང་མཆོད་དོའི་བར་ཆོ་གའི་མཆོད་འབུལ་བྱེད། དེ་ནས། ཡེ་ཤེས་ཚོགས་རྫོགས་སྐུ་གསུམ་ལྷུན་གྱིས་གྲུབ། །ཅེས་པ་ནས། བླ་མེད་སངས་རྒྱས་འགྲུབ་པར་ཤོག །ཅེས་པའི་བར་མཆོད་འབུམ་བཀླག །དེ་ནས་ཐུགས་དམ་བསྐུལ་བ་འཕགས་པའི་ཚོགས་ཐམས་ཅད་དགོངས་སུ་གསོལ། ཞེས་པ་ནས། ཐུགས་དམ་ངེས་པའི་བདེན་པས་དེ་བཞིན་དུ་གྱུར་ཅིག །ཅེས་པའི་བར་ཆོ་ག་བཀླག །དེ་ནས་བླ་མ་རྣམས་ལ་ཕྱག་འཚལ་ཞེས་པ་ནས། མི་གནས་པའི་མྱ་ངན་ལས་འདས་པའི་དབྱིངས་ལ་འགོད་པར་གྱུར་ཅིག །ཅེས་པའི་བར་ཆོ་གའི་བསོད་ནམས་སྟོབ་པ་བཀླག་གོ །རྨ་བྱའི་སྒྲོ་ལྔས་བྱབ། ཅེས་སོགས་སློབ་མ་རྗེས་གཟུང་གི་ཆོ་ག་རྣམས་བསོད་ནམས་སྟོབ་པའི་གོང་དུ་མཛད་པ་ཡིན་ནོ།། །།འོད་ཟེར་དྲི་མེད་ཀྱི་ཆོ་ག་འདི། དྲི་མེད་ཀྱི་ཆོ་ག་དངོས་མ་ལགས་ཀྱང་། གཙུག་ཏོར་གྱི་རིགས་དེ་བཞིན་གཤེགས་པའི་རིགས་སུ་གཏོགས་ཤིང་། ཚད་ཁང་དང་། མཆོད་རྟེན་སྲོག་ཤིང་རབ་གནས་འོད་ཟེར་དྲི་མེད་ཀྱི་དཀྱིལ་འཁོར་བཞེངས་ནས་དེས་བྱེད། སྲོག་ཤིང་གི་རྩ་བར་ཡང་དཀྱིལ་འཁོར་འདི་ཆུ་ཚོན་གྱིས་བྲིས། ཞལ་ཁེབས་རས་དང་ཤིང་གིས་བྱ། དེའི་སྟེང་ནས་སྲོག་ཤིང་འཛུགས་ཤིང་། མདོ་བཞིའི་སྟེང་དུ། དྲི་མེད་ཀྱི་མདོ། གསལ་རྒྱལ་གྱི་ཚིགས་སུ་བཅད་པ། མཆོད་རྟེན་བསྐོར་བའི་ཚིགས་སུ་བཅད་པའི་མདོ་རྣམས་སྒྲོགས་དགོས་སོ། །སྲོག་ཤིང་འཛུགས་ཆོག་སྐབས་སྔོན་དུ་སློབ་དཔོན་དབང་ཐོབ་ལ་དམ་ཚིག་དང་ལྡན་པས་སྒྲིབ་སེལ་གྱི་གྲངས་བསྙེན་ནམ། མི་ནུས་ན་ཉིན་བདུན་ནམ། གསུམ་གྱིས་ལས་རུང་དུ་བྱས་ཏེ། འོད་ཟེར་དྲི་མེད་ཀྱི་ཆོ་ག་རྗེ་བཙུན་བློ་གསལ་ཞབས་ཀྱིས་མཛད་པར་ཁོ་བོས་ནག་འགྲོས་སུ་བཀོད་པའི་སྟེང་ནས་ཉིན་དང་པོར་ས་ཆོག་བྱས་ནས་བུམ་རྟེན་གྱི་ནང་དུ་གཙུག་ཏོར་དྲི་མེད་ཀྱི་དཀྱིལ་འཁོར་བཤམ། མཐར་མཆོད་པ་དང་རྒྱན་སོགས་དཀྱིལ་ཆོག་བཞིན་དགྲམ། སང་ནངས་བར་སྔ་བར་ལྡང་སྟེ་འཇམ་མགོན་ངག་དབང་ལེགས་གྲུབ་ཀྱི་དཀྱིལ་ཆོག་བཞིན་གཙུག་ཏོར་དྲི་མེད་ཀྱི་སྒྲུབ་མཆོད་རྒྱས་པ་གཏང་། དེ་ཟིན་པ་དང་དར་རམ་རས་ཀྱིས་ཞལ་དགབ། དེར་མི་གནོད་པར་སྟེང་དུ་འོད་ཟེར་དྲི་མེད་ཀྱི་ཚོམ་བུ་མཎྜལ་ལ་དགོད། མཆོད་གཏོར་དཀྱིལ་ཆོག་བཞིན་བཤམ། སང་ནངས་བར་གསོ་སྦྱོང་ལ་གནས་པས་འོད་ཟེར་དྲི་མེད་ཀྱི་སྟ་གོན་སྒྲུབ་དཀྱིལ་ནག་འགྲོས་བཞིན་བྱས་ནས་ཚོམ་བུ་མཆོད་རྫས་བསྡུས་པའི་ཤུལ་དུ་འོད་ཟེར་དྲི་མེད་ཀྱི་དཀྱིལ་འཁོར་རྡོ་ལེབ་བཟང་པོར་བརྐོས་པར་ཆུ་ཚོན་གྱིས་བྱུགས་པའི་སྟེང་དུ་སྲོག་ཤིང་གཟུགས། མཐར་རྒྱུན་འཇག་གི་མཆོད་གཏོར་སྣོད་རིན་པོ་ཆེའམ། མ་འབྱོར་ན་ཤིང་ཕོར་རྩི་བཏང་བར་བཤམ། འཕན་གདུགས་ཡོ་བྱད་ཅི་འབྱོར་པས་བསྐོར། གཞན་སྲོག་ཤིང་གི་རྒྱུ་ཚད་གཟུངས་སྒྲོག་ལུགས་ན་བཟའ་སྦྱོང་ཁྲུས་སོགས་འཇམ་དབྱངས་མཁྱེན་བརྩེའི་དབང་ཕྱུག་གིས་མཛད་པའི་སྲོག་ཤིང་འཛུགས་ཆོག་ཉིན་གོང་མའི་མགོར་ཡོད་པ་བཞིན་བྱའོ། །དེའི་སང་ཉིན་གསོ་སྦྱོང་བླངས་ཏེ་འོད་ཟེར་དྲི་མེད་ཀྱི་དངོས་གཞིའི་སྒྲུབ་མཆོད་རྒྱས་པར་བྱ་བ་ནི་སྲོག་ཤིང་འཛུགས་པའི་ཆོ་ག་རྒྱས་པའོ། །ཡང་ཉིན་གྲངས་མང་པོ་མི་ལྕོགས་པ་དག་བསྡུས་པར་མོས་ན་ཉིན་དང་པོར་གཙུག་ཏོར་དྲི་མེད་ཀྱི་སྒྲུབ་མཆོད་དང་། ཉིན་གཉིས་པར་འཇམ་དབྱངས་མཁྱེན་བརྩེའི་དབང་ཕྱུག་གི་གསུང་ཁོ་བོས་ཡང་བསྐྱར་དུ་བྲིས་པའི་སྟེང་ནས་སྲོག་ཤིང་འཛུགས་ཆོག་བྱས་པས་དོན་གྲུབ་བོ། །ཞེས་པའང་ཞྭ་ལུ་བའི་སློབ་དཔོན་དགེ་ལེགས་རིན་ཆེན་གྱི་གསུང་ལ་བློ་གཏེར་དབང་པོས་ཞབས་ཏོག་གི་ཚུལ་དུ་གསལ་ཁ་ཅུང་ཟད་བྲིས་པའི་དགེ་བས་བདག་སོགས་མཁའ་མཉམ་སེམས་ཅན་ཐམས་ཅད་ཀྱི་སྒྲིབ་པ་གསུམ་ལྷག་མེད་དུ་བཅིལ་ནས་མྱུར་དུ་བཅོམ་ལྡན་འདས་ཤཱཀྱ་སེང་གེའི་གོ་འཕང་ལ་རེག་པའི་རྒྱུར་གྱུར་ཅིག །སརྦ་མངྒ་ལཾ། དགེའོ།། །། ཞུ་དག་རྫོགས་སོ།སླར་ཡང་བཅུག་ཐེངས་དང་པོ།